**Postupak dobivanja pristanka sudionika na sudjelovanje u istraživanju**

**Odsjeka za fonetiku Filozofskog fakulteta u Zagrebu**

U skladu s općim etičkim načelima provedbe istraživanja u kojima su sudionici ljudi, Odsjek za fonetiku Filozofskoga fakulteta propisuje sljedeći postupak prigodom dobivanja pristanka sudionika na sudjelovanje u istraživanju (u daljnjem tekstu *Pristanak*). *Pristanak* mora tražiti svaki istraživač[[1]](#footnote-1) Odsjeka za fonetiku, kao i student preddiplomskoga i diplomskoga studija fonetike koji provodi istraživanje u sklopu svoga diplomskog rada ili kakvo drugo istraživanje u kojem je student Odsjeka za fonetiku glavni istraživač. Studenti preddiplomskoga i diplomskoga studija *Pristanak* moraju predati na uvid mentoru rada ili drugom nastavniku Odsjeka pod čijim se nadzorom istraživanje provodi, i to prije početka provedbe istraživanja, odnosno prikupljanja podataka. Mentor će tada procijeniti zahtijeva li istraživanje dodatnu odluku Etičkoga povjerenstva Odsjeka.

*Pristanak* je sastavni dio dokumentacije koju istraživač mora imati i na zahtjev Etičkoga povjerenstva Odsjeka dati na uvid.

*Pristanak* mora sadržavati sve elemente i informacije koji su u formularu navedeni (naziv istraživanja, ime istraživača i/ili odgovorne osobe, svrhu istraživanja, postupak istraživanja, objašnjenje rizika, stresa i neugode za sudionika te ostale informacije).

Za maloljetne sudionike u istraživanju *Pristanak* obvezno supotpisuje i roditelj/skrbnik.

*Pristanke* je potrebno pohraniti u arhivu Etičkoga povjerenstva pri Odsjeku za fonetiku i čuvati najmanje 5 godina od obrane rada ili objavljivanja rada.

Ovaj *Postupak* usvojeni je na sjednici Vijeća Odsjeka za fonetiku 10. veljače 2020. i stupa na snagu s danom usvajanja.

1. Svi termini koji se u ovom dokumentu koriste u muškom rodu neutralni su i odnose se na osobe oba spola. [↑](#footnote-ref-1)